སྤྱིར་ཇོ་ནང་ཞེས་པའི་མིང་འདི་ནི་ཐོག་མར་ས་མིང་བླ་མར་ཐོགས་པ་དང་།དེ་ནས་བླ་མའི་མཚན་ཆོས་རྒྱུད་ལ་ཐོགས་པ་ཞིག་རེད།དུས་རབས་བཅུ་གཉིས་པའི་ནང་ཀུན་སྤངས་ཐུགས་རྗེ་བརྩོན་འགྲུས་ཀྱིས་ཇོ་མོ་ནང་ཞེས་པའི་ས་ཆར་གདན་ས་མཛད་དེ་སློབ་ཚོགས་བསྐྱངས་བས་ས་མིང་བླ་མར་ཐོགས་པ་དང་།དེ་ནས་རིམ་བཞིན་བླ་མའི་མཚན་དེ་ཡང་ཆོས་རྒྱུད་ལ་ཐོགས་ནས་ད་བར་དུ་ཆོས་རྒྱུད་འདི་འཛིན་མཁན་ཡོངས་ལ་དཔལ་རྒྱལ་བ་ཇོ་ནང་པ་ཞེས་ཐོགས་པ་རེད།དེའི་སྔོན་དུ་ཆོས་རྒྱུད་འདིའི་མཚན་ལ་སྦྱོར་དྲུག་པ་ཞེས་ཆོས་ལུགས་ཀྱི་མིང་ཆོས་རྒྱུད་ལ་ཐོགས་པ་ཞིག་རེད་འདུགཆོས་རྒྱུད་འདིའི་བྱུང་རིམ་ནི་བོད་ཀྱི་ཆོས་རྒྱུད་སྤྱི་མཚུངས་ལྟར་མདོ་ཕྱོགས་དང་སྔགས་ཕྱོགས་གཉིས་ནས་བརྒྱུད་ཚུལ་མ་འདྲ་བ་རེ་ཡོད་པ་རེད།དང་པོ་མདོ་ཕྱོགས་ནས་སྟོན་པ་ཐུགས་རྗེ་ཅན་ནས་ཇོ་ནང་ཀུན་མཁྱེན་རྟོན་པ་བཞི་ལྡན་གྱི་བར་དུ་བླ་བརྒྱུད་བཅུ་བདུན་བྱུང་ཡོད་ལ།སྔགས་ཕྱོགས་ནས་དང་པོར་སྟོན་པ་ཐུགས་རྗེ་ཅན་ནས་བྱང་ཤམྦྷ་ལར་དར་བ་དང་།དེ་ནས་འཕགས་ཡུལ་དུ་དར་བ་ཡིན་པའི་དེ་ལྟར་རྩིས་ན་གྲུབ་ཆེན་དུས་ཞབས་པ་ཆེན་པོ་ནས་ཇོ་ནང་ཀུན་མཁྱེན་བར་དུ་བླ་བརྒྱུད་བཅོ་བརྒྱད་བྱུང་ཡོད་པ་རེད།མདོ་སྔགས་གཉིས་ཀ་འདིའི་བར་དུ་བཀའ་ཧ་ཅང་དོག་པས་དབུས་གཙང་ཁུལ་ཙམ་ལས་གཞན་ལ་ཞེ་དྲགས་དར་ཐུབ་ཡོད་པ་མ་རེད།ཇོ་ནང་ཀུན་མཁྱེན་དོལ་པོ་པས་ཆོས་འདིས་ས་སྟེང་ཁྱབ་པར་བྱས་ཞེས་གྲགས་པ་ལྟར་མདོ་སྔགས་རྒྱུད་པ་གཅིག་འདྲེས་སུ་བྱས་ཏེ་སློབ་ཚོགས་མཐའ་ཡས་པ་བསྐྱངས།ཁོང་གི་དངོས་སློབ་བྱམས་པ་ཁ་བོ་ཆེས་ཁམས་རྩེ་མདོའི་ས་ཆ་རྡོ་རྗེ་མཆེད་དྲུག་གི་གནས་སུ་ཆོས་གཞི་བཏབ་ཏེ་བཤད་སྒྲུབ་ཀྱི་བསྟན་པ་སྤེལ་བས་ཁམས་ཕྱོགས་སུ་ཆོས་རྒྱུད་འདི་དར་འགོ་ཚུགས་པ་རེད།དེ་ནི་དུས་རབས་བཅུ་གསུམ་པའི་དུས་དཀྱིལ་ཙམ་ལ་རེད།དེ་རྗེས་སུ་ཀུན་མཁྱེན་དོལ་པོ་པས་ལུང་གིས་ཟིན་པ་ཆོས་རྗེ་ཕྱོགས་རྒྱལ་བ་དང་ཀུན་མཁྱེན་ཉ་དབོན་པ་སོགས་ཀྱི་དངོས་སློབ་དྲུང་རཏྣ་ཤྲཱིས་ཕྱི་ལོ་༡༤༢༥ལོར་མདོ་སྨད་འཛམ་ཐང་དུ་དཔལ་རྒྱལ་བ་ཇོ་ནང་པའི་ཆོས་གཞི་བཙུགས།འདི་ནི་མདོ་སྨད་དུ་དཔལ་རྒྱལ་བ་ཇོ་ནང་པའི་བསྟན་པ་དར་བ་ཐོག་མ་རེད་ལ།འཛམ་ཐང་ཆོས་རྗེ་གྲྭ་ཚང་གི་གདན་རབས་དང་པོ་ཡང་རེད།གདན་རབས་གཉིས་པ་ཆོས་རྗེ་རྒྱལ་བ་བཟང་གིས་རྒྱལ་རོང་ཕྱོགས་སུ་དགོན་སྡེ་བརྒྱ་བརྩ་བརྒྱད་བཏབ་སྟེ་དཔལ་རྒྱལ་བ་ཇོ་ནང་པའི་བསྟན་པ་རྒྱ་ཆེར་སྤེལ།དེའི་རྗེས་སུ་ཇོ་ནང་ཏཱ་ར་ནཱ་ཐའི་དངོས་སློབ་གཙང་བ་ངག་དབང་བསྟན་འཛིན་རྣམ་རྒྱལ་སོགས་ཀྱིས་མདོ་སྨད་མགོ་ལོག་དང་རྔ་ཡུལ་སོགས་སུ་ཆོས་རྒྱུད་འདི་དར་རྒྱས་སུ་བཏང་།ད་སྐབས་སུ་བོད་ཆོལ་ཁ་གསུམ་ན་དགོན་སྡེ་དགུ་བཅུ་ལྷག་ཅིག་ཡོད་ལ་དེ་དག་ལས་མང་ཆེ་ཤོས་ཤིག་རྣམ་པ་ལྷན་རྒྱས་ལ་ཕུལ་ཟིན་པའི་དེབ་དེའི་ནང་ལ་ཕྱོགས་སྒྲིག་བྱས་ཡོད་ཞུ་རྒྱུ་ཡིན།འདི་ཡན་ཆོད་ནས་ཇོ་ནང་པའི་བྱུང་བ་ངོ་སྤྲོད་མདོར་བསྡུས་ཞིག་ཞུས་ཟིན་པའི་ཁུལ་ཡིན།